КъулыкъущIэхэм ирагъэбыдылIэ
Махуэку кIуам КъБР-м и Правительствэм и унэм ди республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек щахуэзащ «ЛъагапIэщIэ» республикэ зэпеуэм щытекIуахэм.
ЗэIущIэм хэтащ УФ-м и Къэрал Думэм и депутатхэу Марьяш Иринэ, Быф Анатолэ, Геккиев Заур сымэ, федеральнэ инспектору КъБР-м щыIэ Ткачёв Евгений, КъБР-м и Iэтащхьэм и Администрацэм и УнафэщI Къуэдзокъуэ Мухьэмэд, министерствэхэм, къулыкъущIапIэ зэмылIэужьыгъуэхэм, къэрал еджапIэ нэхъыщхьэхэм я унафэщIхэр, хьэрычэтыщIэхэр.
Ар къыщызэIуихым КIуэкIуэ Казбек жиIащ зэпеуэм кърикIуахэр, абы щытекIуахэмрэ къулыкъущIэхэмрэ зэрызэдэлэжьэну щIыкIэр яубзыхуну зэрызэхуэсар.
— Псом япэрауэ «ЛъагапIэщIэ» зэпеуэм дэ къыдитащ сыт хуэдэ лэжьыгъэми зезыпщытыфын IэщIагъэлI жыджэрхэр. Ахэр хьэзырщ республикэм и зыужьыныгъэм, ди цIыхухэм я псэукIэр егъэфIэкIуэным гугъу здрагъэхьыну. ДяпэкIэ ди зэдэлэжьэныгъэр зэрытыну жыпхъэр дубзыхуну къыптэщылъщ, къалэн пыухыкIахэр къэдгъэлъагъуэу ар гъащIэм зэрыхэтпщэным иужь дитыпхъэщ, — жиIащ КIуэкIуэм.
Къуэдзокъуэ Мухьэмэд тепсэлъыхьащ зэпеуэм щытекIуахэмрэ ахэр зи лэжьыгъэм кIэлъыплъы-нухэмрэ ипэ махуэм КъБКъУ-м зэрыщызэхуэза, дэтхэнэ ныбжьыщIэми и гупсысэхэмрэ Iуэху еплъыкIэхэмрэ утыку кърихьэну дакъикъэ щырыщ зэрыхухахам. А зэIущIэм къриубыдэу КъБР-м и Правительствэм хэтхэм, хьэрычэтыщIэ Iуэхум щыпашэхэм, къэрал еджапIэ нэхъыщхьэхэм я лIыкIуэхэм, апхуэдэуи УФ-м и Къэрал Думэм и депутатхэм Iэмал яIащ щIалэхэм якIэлъыплъыну икIи къыхахыу лэжьыгъэм и пIалъэм хуагъэсэнухэр ягъэбелджылыну. Дэтхэнэ IэщIагъэлI ныбжыщIэми къулыкъущIищ къыхихыну хуитщ я Iуэху зехьэкIэм кIэлъыплъыну, къулыкъущIэхэми IэщIагъэлI ныбжьыщIэ щырыщ я деж ирагъэблагъэ хъунущ. Къуэдзокъуэм зэрыжиIамкIэ, клуб жыпхъэм иту зэхуэсурэ зэпсэлъа лъэныкъуитIми, тхьэмахуэ къакIуэ лэжьыгъэм и пIалъэм зыхуагъэсэн щIадзэнущ, уеблэмэ IэнатIэ къызыхуагъэлъэгъуэнухэри яхэтынущ. КъищынэмыщIауэ, абыхэм хуагъэлъэгъуащ КъБР-м и Iэтащхьэм, къулыкъущIапIэхэмрэ министерствэхэмрэ я деж щыIэ Жылагъуэ советхэм хыхьэу жыджэру хэлэжьыхьыну.
Зэпеуэм щытекIуахэм ящыщ Мамсыр Алим жиIащ псом япэу зэпеуэм хэтахэмрэ щытекIуахэмрэ щызэпсэлъэн утыку хуэдэу клуб къызэрызэрагъэпэщар, абы зэрыщызэрыцIыхуар, дэтхэнэми и проектхэмрэ гупсысэхэмрэ утыку кърихьэну Iэмал зэриIар.
— Ди зэIущIэхэм кърихьэлIар текIуахэм я закъуэкъым, атIэ финалым нэсахэри къекIуэлIат, апхуэдэуи «Урысейм и пашэхэр» зэпеуэм хэта ди лъахэгъухэри къедгъэблэгъат. Ахэр зыхэта зэпеуэри гъэщIэгъуэнт ди дежкIэ икIи щхьэпэт. Дэ хуабжьу купщIафIэу дызэпсэлъащ, дэтхэнэми Iуэху гъэщIэгъуэнхэр утыку кърихьащ. Абыхэм псоми дедэIуа, зэпкърытха нэужь, ди клубым и къалэну къэтлъытэ Iуэхугъуэ зыбжанэ дгъэпсыжащ. Ар, псалъэм къыдэкIуэу жыпIэмэ, къэрал къулыкъущIапIэхэмрэ щIыпIэ самоуправленэм и лэжьакIуэхэмрэ зэпеуэм щытекIуахэр щепсэлъэн, Iуэхухэр щызэпкърахын щIыпIэу клубыр щытынырщ; республикэм и къэкIуэнумрэ зыужьыныгъэмрэ иригузавэ IэщIагъэлI ныбжьыщIэхэм я проектхэр утыку къыщрахьэу, гуп зэригъэпэщу Iуэху игъэкIуэтэнырщ; ди щIыналъэм и псэукIэ-экономикэ зыужьыныгъэм дыхэлIыфIыхьынырщ, Къэбэрдей-Балъкъэрыр къэралым нэхъ псынщIэу зыщызыужь хэгъэгухэм ящыщ хъунымкIэ тлъэкI къэдмыгъэнэнырщ.
Ди гупым къыбгъэдэкIыу, республикэм и Iэтащхьэ КIуэкIуэ Казбек жесIэну сыхуейт зэпеуэм щытекIуа цIыху 50-м я мызакъуэу, абы и финалым хэта цIыхуи 119-ри сыт хуэдэ къалэн я пщэм къыдалъхьэми ягъэзэщIэну зэрыхьэзырыр, — жиIащ Мамсырым.
Клубым хэтхэр къыщыпсалъэм къыхагъэщащ езыхэм ягу зэрыгъу Iуэхугъуэ пыухыкIахэр, республикэм щыпхузэфIэкIынухэри, федеральнэ центрым елъытахэри, унэтIыныгъэ щхьэхуэхэм щылэжьыпхъэхэри, нэгъуэщIхэри. Псоми фIыщIэ хуащIащ зэпеуэр къызэзыгъэпэщахэм, щIэныгъэкIэ, акъылкIэ, зэфIэкIкIэ республикэм хуэщхьэпэфыну цIыхухэм апхуэдэ Iэмал зэрыратам папщIэ.
УФ-м и Къэрал Думэм и депутат Марьяш Иринэрэ федеральнэ инспектору КъБР-м щыIэ Ткачёв Евгенийрэ ныбжьыщIэхэм ехъуэхъуащ зыпэрыхьа Iуэхум хъер куэд къыпэкIуэу пэрытынхэу, зи лэжьыгъэм кIэлъыплъын хуейуэ зрагъэубыдылIэну къулыкъущIэхэм я чэнджэщ щIэдэIуну, я Iуэху зехьэкIэм набдзэгубдзаплъэу зыщагъэгъуэзэну.
КIуэкIуэ Казбек жиIащ мы клубым мыхьэнэшхуэ иIэу къызэрилъытэр.
«ЛъагапIэщIэ» зэпеуэм дызэрыщыгугъа псори кърикIуауэ жыпIэ хъунущ, къыхэфлъхьа гупсысэхэр къалэн пыухыкIауэ дгъэувынущ, текIуахэми я щIэныгъэмрэ зэфIэкIхэмрэ къыщагъэсэбэпын IэнатIэхэм пэрыдгъэувэнущ, мыпхуэдэу зэрыIыгъыу клубым фызэрыщызэдэлэжьэнуми сэбэпышхуэ хъуну къызолъытэ. Дызэкъуэту дызэдэлажьэмэ, си фIэщ мэхъу УФ-м и Президент Путин Владимир и накъыгъэ унафэхэм къыщигъэлъэгъуахэри, дэ ди республикэм папщIэ дызыщIэхъуэпсхэри зэдгъэхъулIэну зэрытхузэфIэкIынур — игъэбелджылащ Iэтащхьэм.
НэщIэпыджэ Замирэ.
